Pe Calea Șerban Vodă nr. 39, în Sectorul 4 din București, a apărut un bloc cu subsol, parter și 8 etaje deși pe panoul de șantier, unde sunt datele din autorizația de construire, scrie că imobilul are 6 etaje. Din dorința de a dezlega misterul, HotNews.ro a întrebat atât la Primăria Sectorului 4, instituția care a dat autorizația de construire, cât și la Inspectoratul de Stat în Construcții cum este posibil acest lucru. Răspunsul este încurajator pentru dezvoltatorii imobiliari: ultimele 4 etaje sunt de fapt duplexuri, iar fiecare duplex este considerat un etaj. Deci, dacă doriți două etaje în plus, aceasta este "soluția".











”Imobilul aflat în curs de execuție la adresa Calea Șerban Vodă nr. 39 respectă prevederile Autorizației de Construire nr. 317/3123 din 31.07.2017, emisă de Sectorul 4 al Municipiului București, la baza emiterii căreia a stat documentația urbanistică P.U.D. Calea Șerban Vodă nr. 39, aprobată inițial prin H.C.L.S. 4 nr. 131/ 30.09.2014 si reactualizată prin H.C.L.S.4 nr. 17/29.01.2016. Regimul de înălțime al clădirii reglementate prin P.U.D. Calea Șerban Vodă nr. 39 și autorizate prin Autorizația de Construire nr. 317/3123 din 31.07.2017 este S+P+3E+E4retras+E5retras+E6retras, unde etajele 5 și 6, care se regăsesc numai pe zona stradală înălțată, au o înălțime de nivel atipică, mai mare decât un etaj curent al imobilului. Aceste două etaje adăpostesc fiecare câte un apartament cu supantă și scară interioară”, se arată în răspunsul transmis de Primăria Sectorului 4 la solicitarea HotNews.ro.









”La adresa Calea Șerban Vodă nr. 39 din Sectorul 4, București, sunt în curs de executie lucrări de construire a unui ,,Imobil colectiv de locuințe S+P+3E+E4r+E5r+E6r...", pentru care Primarul Sectorului 4 al Municipiului Bucureşti a emis Autorizaţia de Construire nr. 317/3123 la data de 31.07.2017. În conținutul autorizaţiei de construire se menţionează: "Distribuția funcţională pe nivele a clădirii colective de locuinţe este: (...) la etaj 5: scara exterioară metalică, hol etaj 5, lift pentru persoane şi un apartament duplex cu supantă de 4 camere; la etaj 6: scară exterioară metalică, hol etaj 6, lift pentru persoane şi un apartament duplex cu supantă de 4 camere”, se arată în răspunsul transmis de ISC.





Pe Calea Șerban Vodă se află în principal clădiri construite în urmă cu 100-150 de ani, cu regim de înălțime redus, respectiv 1/2 etaje.Clădirea de la nr. 39 este cea mai înaltă din zonă.Inspectoratul de Stat în Construcții a ocolit un răspuns clar privind legalitatea construcției și s-a rezumat să răspundă că așa a fost autorizat de administrația locală.